62023CJ0150
BREITHIÚNAS NA CÚIRTE (an Séú Dlísheomra)
6 Márta 2025 (
*1
)
(Mainneachtain Bhallstáit ina chuid oibleagáidí a chomhlíonadh – Airteagal 258 CFAE – Cosaint daoine a thuairiscíonn sáruithe ar dhlí an Aontais – Treoir (AE) 2019/1937 – Airteagal 26(1) agus (3) – Mainneachtain maidir le trasuí agus le fógra a thabhairt faoi bhearta trasuí – Airteagal 260(3) CFAE – Iarratas go n‑ordófar íocaíocht chnapshuime – Critéir chun méid an phionóis a shocrú – Cur i bhfeidhm uathoibríoch na comhéifeachta don tromchúis)
I gCás C‑150/23,
IMEACHTAÍ mar gheall ar mhainneachtain in oibleagáidí a chomhlíonadh faoi Airteagal 258 agus 260(3) CFAE, a tionscnaíodh an 13 Márta 2023,
an Coimisiún Eorpach, dá ndéanann J. Baquero Cruz, F. Blanc agus T. Materne, i gcáil Gníomhairí, ionadaíocht,
iarratasóir,
v
Ard-Diúcacht Lucsamburg, dá ndéanann A. Germeaux agus T. Schell, i gcáil Gníomhairí, ionadaíocht,
cosantóir,
tugann AN CHÚIRT (an Séú Dlísheomra),
agus í comhdhéanta mar seo a leanas: T. von Danwitz, Leas-Uachtarán na Cúirte, ag feidhmiú mar Uachtarán an Séú Dlísheomra, A. Kumin agus I. Ziemele (Rapóirtéir), Breithiúna,
Abhcóide Ginearálta: N. Emiliou,
Cláraitheoir: A. Calot Escobar,
ag féachaint don nós imeachta i scríbhinn,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Trína iarratas, iarrann an Coimisiún Eorpach ar an gCúirt:
–
a dhearbhú, trí mhainneachtain na forálacha reachtaíochta, rialúcháin agus riaracháin uile is gá a ghlacadh chun Treoir (AE) 2019/1937 ó Pharlaimint na hEorpa agus ón gComhairle an 23 Deireadh Fómhair 2019 maidir le cosaint daoine a thuairiscíonn sáruithe ar dhlí an Aontais (IO 2019 L 305, lch. 17), a chomhlíonadh agus trí mhainneachtain na forálacha sin a chur in iúl don Choimisiún, gur mhainnigh Ard-Diúcacht Lucsamburg na hoibleagáidí atá uirthi de bhun Airteagal 26(1) agus (3) den Treoir sin a chomhlíonadh;
–
a ordú d’Ard-Diúcacht Lucsamburg an méid is airde den dá chnapshuim seo a leanas a íoc leis an gCoimisiún:
–
cnapshuim de mhéid EUR 900 in aghaidh an lae, arna hiolrú faoi líon na laethanta idir an lá tar éis do thréimhse ama trasuite a leagtar síos i dTreoir 2019/1937 teacht chun deiridh agus an lá a leigheastar an sárú, nó, in éagmais leighis, an lá a chraoltar an breithiúnas sa chás seo;
–
cnapshuim íosta EUR 252000;
–
i gcás go leanfadh an mhainneachtain a leagtar amach sa chéad fhleasc ar aghaidh go dtí an dáta a chraoltar an breithiúnas sa chás seo, a ordú d’Ard-Diúcacht Lucsamburg íocaíocht phionósach a dhéanamh leis an gCoimisiún de luach EUR 3150 in aghaidh gach lá moille ón dáta a chraoltar an breithiúnas sin agus go dtí an dáta a chomhlíonann Ard-Diúcacht Lucsamburg na hoibleagáidí atá uirthi de bhun Threoir 2019/1937, agus
–
a ordú d’Ard-Diúcacht Lucsamburg na costais a íoc.
An dlí lena mbaineann
Treoir 2019/1937
2
Foráiltear mar seo a leanas in aithris 1 de Threoir 2019/1937:
‘[...] [I]s minic a chuirtear sceithirí féideartha óna gcuid ábhar imní nó óna gcuid amhrais a thuairisciú mar gheall ar eagla roimh fhrithbheart. Sa chomhthéacs sin, aithnítear níos mó anois ar leibhéal an Aontais [Eorpaigh] agus ar an leibhéal idirnáisiúnta araon a thábhachtaí atá sé cosaint chothromaithe éifeachtach a chur ar fáil do sceithirí.’
3
De réir Airteagal 1 den Treoir sin:
‘Is é is cuspóir don Treoir seo forfheidhmiú dhlí agus bheartais an Aontais a fheabhsú i réimsí sonracha trí íoschaighdeáin choiteanna a leagan síos lena bhforáiltear d’ardleibhéal cosanta do dhaoine a thuairiscíonn sáruithe ar dhlí an Aontais.’
4
Foráiltear le hAirteagal 26 den Treoir sin:
‘1.   Déanfaidh na Ballstáit na forálacha reachtaíochta, rialúcháin agus riaracháin is gá chun an Treoir seo a chomhlíonadh a thabhairt i bhfeidhm faoin 17 Nollaig 2021.
[...]
3.   Nuair a ghlacfaidh na Ballstáit na forálacha dá dtagraítear i míreanna 1 agus 2, beidh tagairt sna forálacha sin don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh. Cuirfidh siad téacs na bhforálacha sin in iúl don Choimisiún láithreach.’
Teachtaireacht 2023
5
Le Teachtaireacht 2023/C 2/01 ón gCoimisiún, dar teideal ‘Smachtbhannaí airgeadais le linn imeachtaí um shárú’ (IO 2023 C 2, lch. 1, ‘Teachtaireacht 2023’), cumhdaítear an ‘íocaíocht phionósach’ agus an ‘íocaíocht chnapshuime’ i bpointí 3 agus 4 faoi seach.
6
Foráiltear le pointe 3.2 den Teachtaireacht sin, a bhaineann le cur i bhfeidhm na comhéifeachta maidir le tromchúis i ríomh na híocaíochta pionósaí laethúla:
‘Measfar i gcónaí gur sárú tromchúiseach é sárú a bhaineann [...] lena mhainneachtain fógra a thabhairt maidir le bearta lena dtrasuitear treoir arna glacadh faoi nós imeachta reachtach. Chun méid an phionóis a chur in oiriúint d’imthosca sonracha an cháis, cinneann an Coimisiún an chomhéifeacht thromchúiseach ar bhonn dhá pharaiméadar: tábhacht rialacha an Aontais a sáraíodh nó nár trasuíodh agus éifeachtaí an tsáraithe ar leasanna ginearálta agus ar leasanna áirithe.
[...]’
7
Foráiltear i bpointe 3.2.2 den Teachtaireacht sin:
‘I gcás caingne a thionscnaítear faoi Airteagal 260(3) [CFAE], déanann an Coimisiún comhéifeacht 10 maidir le tromchúis a chur i bhfeidhm go córasach i gcás mainneachtana iomláine bearta trasuite a fhógairt. In Aontas atá bunaithe ar an urraim don smacht reachta, ní mór na treoracha reachtacha uile a mheas ar bhonn na tábhachta céanna agus ní mór do na Ballstáit iad a thrasuí ina n‑iomláine laistigh de na teorainneacha ama atá leagtha síos acu.
I gcás mainneachtain pháirteach bearta trasuite a fhógairt, tá tábhacht na bearna trasuite le cur san áireamh nuair a bheidh an chomhéifeacht don tromchúis níos ísle ná 10 á socrú. Ina theannta sin, féadfar éifeachtaí an tsáraithe ar leasanna ginearálta agus ar leasanna ar leith a chur san áireamh [...]’
8
De réir phointe 3.3 de Theachtaireacht 2023, dar teideal ‘Feidhm na comhéifeachta don fhad’:
‘[...]
Léirítear an chomhéifeacht don fhad mar iolraitheoir idir 1 agus 3. Ríomhtar é ag ráta 0.10 in aghaidh na míosa ó dháta an chéad bhreithiúnais nó ón lá tar éis an dáta a dtéann an treoir atá i gceist in éag.
[...]’
9
Foráiltear le pointe 3.4 den Teachtaireacht sin, dar teideal ‘Cumas an Bhallstáit íocaíocht a dhéanamh’:
‘[...]
Beidh an leibhéal pionóis is gá chun fónamh mar dhíspreagadh éagsúil ag brath ar chumas na mBallstát íocaíocht a dhéanamh. Sainítear é mar mheán ualaithe geoiméadrach d’olltáirgeacht intíre (OTI) [...] an Bhallstáit lena mbaineann i gcomparáid le meán OTInna na mBallstát, ag a bhfuil meáchan de 2, agus de dhaonra an Bhallstáit lena mbaineann, i gcomparáid le meándaonra na mBallstát, ag a bhfuil meáchan de 1. Is ionann sin agus cumas an Bhallstáit íocaíocht a dhéanamh lena mbaineann i ndáil le cumas na mBallstát eile íocaíocht a dhéanamh:
[...]
[C]hinn an Coimisiún athbhreithniú a dhéanamh ar a mhodh chun an fhachtóir n a ríomh, atá anois ag brath go príomha ar OTI na mBallstát agus go cúlráideach ar a ndaonra mar chritéar déimeagrafach lenar féidir diall réasúnach a choinneáil idir na Ballstáit éagsúla. Agus daonra na mBallstát á chur san áireamh le haghaidh an tríú cuid de ríomh an fhachtóra, laghdaíonn sé go dtí leibhéal réasúnta an t‑athrú ar fhachtóirí n na mBallstát, i gcomparáid le ríomh atá bunaithe ar OTI na mBallstát, agus ar an méid sin amháin. Cuireann sé freisin gné den chobhsaíocht le ríomh an fachtóir n, ós rud é nach dócha go mbeidh an daonra éagsúil go suntasach ar bhonn bliantúil. I gcodarsnacht leis sin, d’fhéadfadh luaineachtaí bliantúla níos mó a bheith ag OTI Ballstáit, go háirithe i dtréimhsí géarchéime eacnamaíochta. Ag an am céanna, ós rud é gurb ionann OTI an Bhallstáit agus dhá thrian den ríomh i gcónaí, tá sé fós ina phríomhfhachtóir chun measúnú a dhéanamh ar a chumas íocaíochta.
[...]’
10
Sonraítear modh ríofa na cnapshuime i bpointe 4.2 den Teachtaireacht mar a leanas:
‘Ríomhtar an chnapshuim ar bhealach atá cosúil, a bheag nó a mhór, leis an modh chun an íocaíocht phionósach a ríomh, is é sin:
–
méid cothromráta a iolrú faoi chomhéifeacht don tromchúis,
–
an toradh a iolrú faoin bhfachtóir n,
–
an toradh a iolrú faoi líon na laethanta a leantar den sárú [...]
[...]’
11
Foráiltear le bpointe 4.2.1 den Teachtaireacht sin:
‘Chun an chnapshuim a ríomh, tá an méid laethúil le hiolrú faoi líon na laethanta a leanann an sárú ar aghaidh. Sainmhínítear an méid seo a leanas mar a leanas:
[...]
–
i gcás caingne a thionscnaítear faoi Airteagal 260(3) [CFAE], is é sin líon na laethanta idir an lá tar éis dhul in éag an spriocdháta don trasuí a leagtar amach sa treoir atá i gceist agus an dáta a dtagann deireadh leis an sárú, nó, mura gcomhlíontar é, dáta seachadta an bhreithiúnais faoi Airteagal 260 [CFAE].
[...]’
12
De réir phointe 4.2.2 de Theachtaireacht 2023:
‘Chun an chnapshuim a ríomh, cuireann an Coimisiún an chomhéifeacht don tromchúis chéanna i bhfeidhm agus an fachtóir n seasta céanna agus a chuireann sé i bhfeidhm chun an íocaíocht phionósach a ríomh [...]
Tá méid an chothromráta don chnapshuim níos ísle ná d’íocaíochtaí pionósacha. [...]
Tá méid an chothromráta is infheidhme maidir leis an gcnapshuim leagtha amach i bpointe 2 den Iarscríbhinn I.
[...]’
13
Foráiltear le hIarscríbhinn I a ghabhann leis an Teachtaireacht sin, dar teideal ‘Sonraí a úsáidtear chun smachtbhannaí airgeadais arna moladh don Chúirt a chinneadh’, i bpointe 2 di, go socraítear méid an chothromráta don íocaíocht chnapshuime a luaitear i bpointe 4.2.2 den Teachtaireacht sin ag EUR 1000 in aghaidh an lae, is é sin aon trian den cothromráta le haghaidh íocaíochtaí pionósacha, agus, i bpointe 3, go bhfuil an fachtóir ‘n’ d’Ard-Diúcacht Lucsamburg socraithe ag 0.09. Sonraítear i bpointe 5 d’Iarscríbhinn I gurb é EUR 252000 an chnapshuim íosta a shocraítear d’Ard-Diúcacht Lucsamburg.
An nós imeachta réamhdhlíthíochta agus na himeachtaí os comhair na Cúirte
14
An 21 Eanáir 2022, sheol an Coimisiún litir fógra foirmiúil chuig Ard-Diúcacht Lucsamburg inar líomhnaíodh nár thug sí fógra dó faoi na forálacha reachtaíochta, rialúcháin agus riaracháin is gá a ghlacadh chun Treoir 2019/1937 a chomhlíonadh, a ndeachaigh a tréimhse thrasuite in éag an 17 Nollaig 2021. Sa fhreagairt uaithi an 15 Márta 2022, chuir Ard-Diúcacht Lucsamburg in iúl don Choimisiún go raibh na forálacha sin á nglacadh.
15
In éagmais aon fhógra ina dhiaidh sin maidir le trasuí Threoir 2019/1937, chuir an Coimisiún tuairim réasúnaithe faoi bhráid Ard-Diúcacht Lucsamburg an 15 Iúil 2022, inar iarr sé uirthi a hoibleagáidí faoin Treoir sin a chomhlíonadh laistigh de thréimhse dhá mhí ón tuairim sin a fháil.
16
Sa fhreagairt uaithi an 25 Lúnasa 2022, thug Ard-Diúcacht Lucsamburg le fios go n‑eiseodh an Conseil d’État (an Chomhairle Stáit, Lucsamburg), a cuireadh ar an eolas faoi phráinn an ábhair, tuairim maidir le dréacht‑Dlí Uimh. 7945 lena dtrasuitear an Treoir sin, ionas go dtosóidh an obair reachtach arís i mí Mheán Fómhair 2022.
17
Ós rud é nár chomhlíon an Ballstát sin a oibleagáidí go fóill, chinn an Coimisiún, an 13 Márta 2023, an chaingean seo a thabhairt os comhair na Cúirte.
18
An 17 Bealtaine 2023, thug Ard-Diúcacht Lucsamburg fógra don Choimisiún faoi Dhlí an 16 Bealtaine 2023 lena dtrasuitear Treoir (AE) 2019/1937 ón gComhairle an 23 Deireadh Fómhair 2019 maidir le cosaint daoine a thuairiscíonn sáruithe ar dhlí an Aontais (Mémorial A Uimh. 332 an 17 Bealtaine 2023, ‘Dlí an 16 Bealtaine 2023’), a tháinig i bhfeidhm an 21 Bealtaine 2023.
19
Le litir an 28 Meán Fómhair 2023, chuir an Coimisiún in iúl don Chúirt, tar éis teagmhálacha le húdaráis Lucsamburg, go bhféadfaí a mheas gur tugadh trasuí Threoir 2019/1937 ag Ard-Diúcacht Lucsamburg chun críche an 21 Bealtaine 2023. Dá réir sin, ar an gcéad dul síos, tharraing an Coimisiún a chaingean siar go páirteach, ag cur deireadh lena iarraidh go ndéanfaí íocaíocht phionósach a shocrú agus, ar an dara dul síos, leasaigh sé a éileamh go ndéanfaí a ordú don Bhallstát sin cnapshuim a íoc, ag éileamh méid EUR 467100 ina leith sin.
20
Le cinneadh ó Uachtarán na Cúirte an 19 Nollaig 2023, cuireadh bac ar na himeachtaí go dtí go dtabharfar an breithiúnas atá le tabhairt i gCás C‑147/23. Tar éis bhreithiúnas an 25 Aibreán 2024a thabhairt, an Coimisiún v an Pholainn(an Treoir maidir le Sceithirí) (C‑147/23, EU:C:2024:346), cuireadh tús arís leis na himeachtaí sa chás seo le cinneadh ó Uachtarán na Cúirte Breithiúnais an lá céanna.
An chaingean
Mainneachtain in oibleagáidí a chomhlíonadh faoi Airteagal 258 CFAE
Argóintí na bpáirtithe
21
Meabhraíonn an Coimisiún go gceanglaítear ar na Ballstáit, de bhun an tríú mír d’Airteagal 288 CFAE, na forálacha is gá a ghlacadh chun treoracha a thrasuí ina gcóras dlí náisiúnta, laistigh de na teorainneacha ama a leagtar síos sna treoracha sin, agus na forálacha sin a chur in iúl don Choimisiún láithreach.
22
Sonraíonn an Coimisiún nach mór measúnú a dhéanamh ar aon mhainneachtain sna hoibleagáidí sin a chomhlíonadh de réir na staide sa Bhallstát ag deireadh na tréimhse arna leagan síos sa tuairim réasúnaithe a chuir an Coimisiún chuig an mBallstát.
23
Sa chás seo, áfach, níor ghlac Ard-Diúcacht Lucsamburg na forálacha reachtaíochta, rialúcháin agus riaracháin is gá chun Treoir 2019/1937 a thrasuí, ná níor chuir sí in iúl don Choimisiún faoina nglacadh roimh dhul in éag na teorann a leagtar síos sa tuairim réasúnaithe an 15 Iúil 2022.
24
Aithníonn Ard-Diúcacht Lucsamburg nár ghlac sí na forálacha sin laistigh den tréimhse fhorordaithe.
25
Cuireann an Ballstát sin in iúl gur cumasaíodh Dlí an 16 Bealtaine 2023, ar tugadh fógra ina leith don Choimisiún an 17 Bealtaine 2023 agus a tháinig i bhfeidhm an 21 Bealtaine 2023, trasuí iomlán Threoir 2019/1937 ar an dáta sin.
26
I ndáil leis sin, cuireann an Coimisiún in iúl nach bhfuil sé ábhartha go gcomhlíonann an Ballstát lena mbaineann a oibleagáidí le linn an nós imeachta chonspóideach, chun a chinneadh gur mhainnigh an Ballstát a oibleagáidí a chomhlíonadh, rud nach mór a mheas i bhfianaise staid an Bhallstáit sin tar éis dhul in éag na tréimhse a leagtar síos sa tuairim réasúnaithe.
Measúnú na Cúirte Breithiúnais
27
De réir Airteagal 26(1) de Threoir 2019/1937, ní mór do na Ballstáit, faoin 17 Nollaig 2021, na forálacha reachtaíochta, rialúcháin agus riaracháin is gá chun í a chomhlíonadh a thabhairt i bhfeidhm. Thairis sin, sonraítear le hAirteagal 26(3) den Treoir sin, nuair a ghlacfaidh na Ballstáit na forálacha náisiúnta sin, beidh tagairt sna forálacha sin don Treoir sin nó beidh tagairt den sórt sin ag gabháil leo tráth a bhfoilsithe oifigiúil. Ina theannta sin, faoi Airteagal 26(3), is faoi na Ballstáit atá sé téacs na bhforálacha náisiúnta sin a chur in iúl don Choimisiún.
28
I gcomhréir leis an gcásdlí socair, ní mór measúnú a dhéanamh ar mainníodh nó nár mainníodh sna hoibleagáidí a chomhlíonadh de réir na staide sa Bhallstát ag deireadh na tréimhse arna leagan síos sa tuairim réasúnaithe agus nach bhfuil an Chúirt in ann na hathruithe ar an scéal ina dhiaidh a chur san áireamh (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 28 agus an cásdlí dá dtagraítear).
29
Sa chás seo, tar éis dó a chinneadh nár chuir Ard-Diúcacht Lucsamburg na forálacha is gá chun Treoir 2019/1937 a thrasuí in iúl dó, chuir an Coimisiún tuairim réasúnaithe faoi bhráid an Bhallstáit sin an 15 Iúil 2022, inar iarradh air, laistigh de thréimhse dhá mhí ón tuairim sin a fháil, na hoibleagáidí dá dtagraítear sa tuairim sin a chomhlíonadh.
30
Mar is léir ón gcosaint agus ón athfhreagra arna dtaisceadh ag Ard-Diúcacht Lucsamburg sna himeachtaí seo, ar dhul in éag na tréimhse sin, níor ghlac an Ballstát sin na forálacha reachtaíochta, rialúcháin agus riaracháin is gá chun Treoir 2019/1937 a chomhlíonadh agus, dá bhrí sin, níor chuir sé na forálacha sin in iúl don Choimisiún ach oiread.
31
Dá bhrí sin, ní mór a dhearbhú, trí mhainneachtain, ar dhul in éag na tréimhse forordaithe a leagtar síos sa tuairim réasúnaithe an 15 Iúil 2022, na forálacha reachtaíochta, rialúcháin agus riaracháin is gá a ghlacadh chun Treoir 2019/1937 a chomhlíonadh agus, dá bhrí sin, trí mhainneachtain na forálacha sin a chur in iúl don Choimisiún, mhainnigh Ard-Diúcacht Lucsamburg na hoibleagáidí atá uirthi de bhun Airteagal 26(1) agus (3) den Treoir sin a chomhlíonadh.
An iarraidh a rinneadh faoi Airteagal 260(3) CFAE
Argóintí na bpáirtithe
32
Agus méid na cnapshuime á shocrú aige, braitheann an Coimisiún ar na prionsabail ghinearálta dá dtagraítear i bpointe 2 de Theachtaireacht 2023 agus ar an modh ríofa a leagtar amach i bpointí 3 agus 4 den Teachtaireacht sin. Go háirithe, cuireann an institiúid sin in iúl gur cheart méid na cnapshuime a chinneadh ar bhonn na gcritéir bunúsach, eadhon tromchúis an tsáraithe, a fhad agus an gá lena áirithiú go mbeidh an pionóis ina bhac ar sháruithe eile.
33
Ar an gcéad dul síos, maidir le tromchúis an tsáraithe, meabhraíonn an Coimisiún go bhfuil an chomhéifeacht is infheidhme faoi Theachtaireacht 2023 idir 1 agus 20 ar a laghad. Sonraíonn an institiúid sin, i gcomhréir le pointe 3.2.2 den Teachtaireacht sin, go ndéanann sé comhéifeacht 10 maidir le tromchúis a chur i bhfeidhm go córasach i gcás mhainneachtain iomlán na bhforálacha lena gcumasaítear treoir a thrasuí a fhógairt, aon mhainneachtain treoir a thrasuí agus na forálacha sin ar an leibhéal céanna tromchúise a fhógairt, gan beann ar chineál fhorálacha na Treorach lena mbaineann.
34
Ar an dara dul síos, maidir le fad an tsáraithe, cuireann an Coimisiún in iúl go bhfuil an fad sin coibhéiseach le líon na laethanta a leantar den sárú, chun críocha an chnapshuim a ríomh. Ríomhtar an fad sin i gcomhréir le pointe 4.2.1 de Theachtaireacht 2023 agus comhfhreagraíonn sé, i gcás caingne a thionscnaítear faoi Airteagal 260(3) CFAE, do líon na laethanta idir an lá tar éis dhul in éag an tréimhse le haghaidh thrasuí na Treorach atá i gceist agus an lá a thagann deireadh leis an sárú nó, in éagmais leighis, an dáta a tugadh an breithiúnas faoi Airteagal 260 CFAE.
35
Ar an tríú dul síos, maidir leis an gcritéar a bhaineann leis an ngá lena áirithiú go mbeidh an pionós ina bhac, i bhfianaise chumas íocaíochta an Bhallstáit lena mbaineann, dearbhaíonn an Coimisiún go gcuirtear an critéar sin in iúl leis an bhfachtóir ‘n’ a shocraítear do gach Ballstát i bpointe 3 d’Iarscríbhinn I a ghabhann le Teachtaireacht 2023. Tá a ríomh bunaithe ar an gcóimheas idir OTI an Bhallstáit lena mbaineann agus meán‑OTI náisiúnta an Aontais arna iolrú faoin gcóimheas idir daonra an Bhallstáit sin agus meándaonra náisiúnta an Aontais. Déanfar an chéad chóimheas a ualú mar dhá thrian agus déanfar an dara cóimheas a ualú mar aon trian. De bhun phointe 3, is é 0.09 an fachtóir ‘n’ d’Ard-Diúcacht Lucsamburg.
36
Dá réir sin, molann an Coimisiún, de bhun phointe 4.2 de Theachtaireacht 2023, comhéifeacht 10 maidir le tromchúis agus an fachtóir ‘n’ de 0.09 a chur i bhfeidhm. Ba cheart toradh an dá eilimint sin a iolrú faoin gcnapshuim a shocraítear i bpointe 2 d’Iarscríbhinn I a ghabhann leis an Teachtaireacht sin, eadhon EUR 1000, a chomhfhreagraíonn do shuim EUR 900, arna iolrú faoi líon na laethanta a leantar den sárú, i gcomhréir le pointe 4.2.1 den Teachtaireacht sin. Dearbhaíonn an Coimisiún nach mór íocaíocht na cnapshuime atá mar thoradh ar an ríomh sin, a fhorchur ar Ard-Diúcacht Lucsamburg ar choinníoll go mbeidh sé níos airde ná EUR 252000, méid na cnapshuime íosta a shocraítear ar an mBallstát sin faoi phointe 5 d’Iarscríbhinn I a ghabhann le Teachtaireacht 2023.
37
Ina chosaint, chuir Ard-Diúcacht Lucsamburg in iúl go gcoisctear le cur i bhfeidhm córasach chomhéifeacht 10 maidir le tromchúis, aon bhreithniú ar na himthosca sonracha de próiseas reachtach an Bhallstáit lena mbaineann.
38
Ar an gcéad dul síos, ní hamháin go n‑áirithítear le Dlí an 16 Bealtaine 2023 trasuí Threoir 2019/1937, ach is creat rialála níos leithne é freisin lena gcuimsítear tuarascálacha ar sháruithe ar an dlí náisiúnta. Tugann an leathnú sin ar raon feidhme na cosanta dá bhforáiltear i dTreoir 2019/1937 míniú ar an moill maidir le trasuí na Treorach sin, rud nach mór a chur san áireamh agus an chomhéifeacht don tromchúis á socrú. Ar an dara dul síos, léirigh Ard-Diúcacht Lucsamburg trédhearcacht agus luas ina comhar leis an gCoimisiún, rud atá ina imthoisc mhaolaitheach freisin nach mór a bheith ina chúis le laghdú ar an gcomhéifeacht don tromchúis.
39
Ar na cúiseanna sin, iarrann Ard-Diúcacht Lucsamburg go ndéantar méid laethúil na cnapshuime a laghdú.
40
Ina éilimh bhreise an 28 Meán Fómhair 2023, mhol an Coimisiún, tar éis d’Ard-Diúcacht Lucsamburg fógra a thabhairt maidir le teacht i bhfeidhm Dhlí an 16 Bealtaine 2023, an 21 Bealtaine 2023, gur cheart an líon laethanta a leantar den sárú a thuiscint mar an tréimhse idir an 18 Nollaig 2021, is é sin le rá, an lá tar éis dhul in éag na tréimhse chun Treoir 2019/1937 a thrasuí, agus an 20 Bealtaine 2023, is é sin le rá, an lá roimh theacht i bhfeidhm an dlí lena n‑áirithítear trasuí na Treorach sin. Mar thoradh air sin, ní mór an méid laethúil molta de EUR 900 (10 x 0.09 x 1000) a iolrú faoi líon na laethanta a lean an sárú, eadhon 519 lá. Dá bhrí sin, is é méid na cnapshuime a iarrtar EUR 467100.
Measúnú na Cúirte Breithiúnais
41
Foráiltear leis an gcéad fhomhír d’Airteagal 260(3) CFAE, nuair a thabharfaidh an Coimisiún caingean os comhair na Cúirte de bhun Airteagal 258 CFAE ar an bhforas gur mhainnigh an Ballstát i dtrácht a oibleagáid a chomhlíonadh maidir leis na forálacha is gá a chur in iúl lena ndéantar treoir a glacadh i gcomhréir le nós imeachta reachtach a thrasuí, go bhféadfaidh sé, nuair is iomchuí leis, méid na cnapshuime nó na híocaíochta pionósaí a bheidh le híoc ag an mBallstát i dtrácht a mheasfaidh sé is iomchuí sna himthosca, a shonrú. I gcomhréir leis an dara fomhír d’Airteagal 260(3) CFAE, má fhaigheann an Chúirt gur tharla sárú, féadfaidh sí cnapshuim nó íocaíocht phionósach nach mó a méid ná an méid arna shonrú ag an gCoimisiún a ghearradh ar an mBallstát i dtrácht, gabhfaidh éifeacht leis an íocaíocht phionósach ar an dáta arna shocrú ag an gCúirt ina breithiúnas.
42
Ós rud é, mar is léir ó mhír 31 den bhreithiúnas seo, go n‑aithnítear, ar dhul in éag na tréimhse a leagtar síos sa tuairim réasúnaithe an 15 Iúil 2022, nár ghlac Ard-Diúcacht Lucsamburg ná, dá bhrí sin, nár chuir sí in iúl don Choimisiún na forálacha reachtaíochta, rialúcháin agus riaracháin is gá chun forálacha Threoir 2019/1937 a thrasuí ina dlí náisiúnta, tagann an sárú a shuigh amhlaidh faoi raon feidhme Airteagal 260(3) CFAE.
43
Thairis sin, ní mór a mheabhrú gurb é an cuspóir atá á shaothrú ag an gcóras a leagtar amach in Airteagal 260(3) CFAE, ní hamháin chun na Ballstáit a spreagadh deireadh a chur, a luaithe is féidir, le sárú a leanfadh, in éagmais foráil den sórt sin, de bheith ann, ach freisin chun an nós imeachta maidir le smachtbhannaí airgeadais a fhorchur a shimpliú agus a bhrostú i ndáil le mainneachtain an oibleagáid fógra a thabhairt faoi fhorálacha náisiúnta lena dtrasuitear treoir arna glacadh i gcomhréir leis an nós imeachta reachtach a chomhlíonadh (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 57 agus an cásdlí dá dtagraítear).
44
Chun an cuspóir sin a bhaint amach, déantar foráil in Airteagal 260(3) CFAE maidir le, inter alia, cnapshuim a fhorchur mar smachtbhanna airgeadais
45
Ní mór go mbeadh ordú íocaíocht na cnapshuime bunaithe ar mheasúnú ar na héifeachtaí ar leasanna poiblí agus príobháideacha a bhaineann le mainneachtain na hoibleagáidí atá ar an mBallstát lena mbaineann a chomhlíonadh, go háirithe i gcás ina leanann an sárú ar feadh tréimhse fhada (féach, chuige sin, breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 59 agus an cásdlí dá dtagraítear).
46
I ndáil leis sin, tugann an Coimisiún cúiseanna le cineál agus méid na smachtbhannaí airgeadais atá á lorg, agus na treoirlínte arna nglacadh aige á gcur san áireamh, amhail na treoirlínte atá ina theachtaireachtaí, a chuidíonn, cé nach bhfuil siad ceangailteach ar an gCúirt, lena áirithiú go mbeidh gníomhartha na hinstitiúide féin trédhearcach, intuartha agus comhsheasmhach leis an deimhneacht dhlíthiúil (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 60 agus an cásdlí dá dtagraítear).
47
Maidir le cibé an iomchuí cnapshuim a fhorchur, is faoin gCúirt atá sé, i ngach cás agus i bhfianaise imthosca an cháis atá os a comhair agus de réir leibhéal an áitithe agus an díspreagtha is cosúil a cheanglaítear léi, na smachtbhannaí airgeadais is iomchuí a dhearbhú, go háirithe chun cosc a chur ar atarlú sáruithe comhchosúla ar dhlí an Aontais (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 62 agus an cásdlí dá dtagraítear).
48
Sa chás seo, léiríonn na himthosca dlíthiúla agus fíorasacha uile, arb é an toradh don sárú a shuitear, gur gá beart díspreagtha a ghlacadh, amhail íocaíocht chnapshuime a fhorchur, chun sáruithe comhchosúla ar dhlí an Aontais arís amach anseo a chosc go héifeachtach.
49
Maidir le méid na cnapshuime sin a ríomh, ba cheart a mheabhrú, de bhun Airteagal 260(3) CFAE, gurb ag an gCúirt amháin atá dlínse chun smachtbhanna airgeadais a fhorchur ar Bhallstát. Mar sin féin, i gcomhthéacs imeachtaí arna dtionscnamh ar bhonn na forála sin, níl ach cumhacht theoranta ag an gCúirt measúnú a dhéanamh, ós rud é, i gcás ina gcinnfidh sí gur mainníodh oibleagáidí a chomhlíonadh, go mbeidh na tograí ón gCoimisiún ina gceangal ar an gCúirt maidir le cineál an smachtbhanna airgeadais a fhéadfaidh sí a fhorchur agus maidir le huasmhéid an smachtbhanna a fhéadfaidh sí a fhorchur (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 67 agus an cásdlí dá dtagraítear).
50
Agus a cumhacht á feidhmiú aici maidir leis an ábhar, mar a theorannaítear í leis na tograí ón gCoimisiún, is faoin gCúirt atá sé, mar a mheabhraítear i mír 47 den bhreithiúnas seo, méid na cnapshuime a shocrú a d’fhéadfaí a ordú don Bhallstát a íoc faoi Airteagal 260(3) CFAE, i méid atá oiriúnach, ar an gcéad dul síos, do na himthosca agus, ar an dara dul síos, comhréireach leis an sárú a rinneadh. I measc na dtosca atá ábhartha ina leith seo, tá tosca amhail tromchúis an tsáraithe a shuitear, an tréimhse inar lean an sárú agus cumas íocaíochta an Bhallstáit i dtrácht (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, míreanna 68 agus 87 agus an cásdlí dá dtagraítear).
51
Ba cheart a mheabhrú freisin, i gcomhthéacs na cumhachta sin, nach bhfuil treoirlínte, amhail teachtaireachtaí ón gCoimisiún, ina gceangal ar an gCúirt, ach go gcuidíonn siad lena áirithiú go mbeidh gníomhartha na hinstitiúide féin trédhearcach, intuartha agus comhsheasmhach leis an deimhneacht dhlíthiúil nuair a chuireann an institiúid sin tograí faoi bhráid na Cúirte (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 69 agus an cásdlí dá dtagraítear).
52
Sa chás seo, bhí an Coimisiún ag brath ar Theachtaireacht 2023 chun údar a thabhairt lena iarratas go n‑ordófaí d’Ard-Diúcacht Lucsamburg cnapshuim a íoc, agus chun méid na cnapshuime sin a shocrú.
53
Sa chéad áit, maidir le tromchúis an tsáraithe a shuitear, is léir ó phointe 3.2 de Theachtaireacht 2023, dar leis an gCoimisiún, go meastar i gcónaí gur sárú tromchúiseach é mainneachtain fógra a thabhairt maidir le forálacha lena gcumasaítear trasuí treorach arna glacadh faoi nós imeachta reachtach. Dá bhrí sin, tugann an sárú sin údar le comhéifeacht 10 a chur i bhfeidhm go uathoibríoch maidir le tromchúis.
54
Cuireann Ard-Diúcacht Lucsamburg i gcoinne leibhéal na comhéifeachta sin agus a chur i bhfeidhm uathoibríoch in imthosca an tsáraithe a suíodh.
55
I ndáil leis sin, ba cheart a mheabhrú gur oibleagáidí bunúsacha de chuid na mBallstát iad an oibleagáid forálacha a ghlacadh chun a áirithiú go ndéantar treoir a thrasuí go hiomlán agus an oibleagáid fógra a thabhairt don Choimisiún d’fhonn éifeachtacht iomlán dhlí an Aontais a áirithiú, agus nach mór, dá bhrí sin, a mheas gur sárú tromchúiseach é mainneachtain na n‑oibleagáidí sin a chomhlíonadh (breithiúnas an 25 Aibreán 2024, an Coimisiún v an Pholainn(Treoir maidir le Sceithirí), C‑147/23, EU:C:2024:346, mír 72 agus an cásdlí dá dtagraítear).
56
Sa chás seo, ní mór a thabhairt faoi deara gur ionstraim ríthábhachtach de dhlí an Aontais í Treoir 2019/1937 a mhéid a leagtar síos de bhun Airteagal 1 di, arna léamh i gcomhar le haithris 1 di, íoschaighdeáin choiteanna lena bhforáiltear d’ardleibhéal cosanta cothrom agus éifeachtach do dhaoine a thuairiscíonn sáruithe ar an dlí sin i réimsí inar dócha go ndéanfadh sáruithe den sórt sin díobháil shuntasach do leas an phobail. Go deimhin, trí chóras a bhunú le cosaint a thabhairt do dhaoine a thuairiscíonn sáruithe ar dhlí an Aontais i gcomhthéacs oibre, cuidíonn an Treoir sin le díobháil do leas an phobail a chosc, i réimsí atá an‑íogair, amhail soláthar poiblí, cosc ar sciúradh airgid agus maoiniú sceimhlitheoireachta, cosaint an chomhshaoil nó leasanna airgeadais an Aontais. Dá bhrí sin, leagtar síos le forálacha na Treorach sin oibleagáid, ar eintitis san earnáil phoiblí agus san earnáil phríobháideach araon, bealaí tuairiscithe inmheánacha agus nósanna imeachta maidir le tuairiscí a fháil agus bearta leantacha a dhéanamh ina leith a chur ar bun, agus cearta na ndaoine a thuairiscíonn sáruithe ar dhlí an Aontais agus na coinníollacha faoina bhféadfaidís tairbhe a bhaint as an gcosaint dá bhforáiltear á ráthú ag an am céanna (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 73).
57
Is gá go ndeánfadh mainneachtain forálacha Threoir 2019/1937 a thrasuí laistigh den tréimhse fhorordaithe díobháil do dhlí an Aontais agus dá chur i bhfeidhm aonfhoirmeach agus éifeachtach, ós rud é go bhféadfadh sé nach dtuairisceofar sáruithe ar an dlí sin mura féidir le daoine a bhfuil eolas acu ar sháruithe den sórt sin tairbhe a bhaint as an gcosaint i gcoinne frithbhearta a d’fhéadfadh a bheith ann (féach, chuige sin, breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 74).
58
Mar sin féin, ní mór méid na smachtbhannaí airgeadais arna bhforchur ar Bhallstát de bhun Airteagal 260(3) CFAE a bheith oiriúnach do na himthosca agus comhréireach leis an sárú a rinneadh (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 75), mar a mheabhraítear i mír 50 den bhreithiúnas seo.
59
Ar an gcúis sin, chinn an Chúirt go gcuirtear bac le cur i bhfeidhm uathoibríoch na comhéifeachta céanna don tromchúis i ngach cás ina raibh mainneachtain treoir a thrasuí go hiomlán agus, dá bhrí sin, i gcás mainneachtain fógra a thabhairt faoi na bearta lena dtrasuitear an Treoir sin, ar mhéid na smachtbhannaí airgeadais a oiriúnú do na himthosca a bhaineann leis an sárú agus ar smachtbhanna comhréireacha a fhorchur (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 76).
60
I ndáil leis sin, chuir an Chúirt in iúl, trína ghlacadh nach mór a mheas go bhfuil an tromchúis chéanna ag baint le mainneachtain an oibleagáid fógra a thabhairt faoi bhearta trasuite a chomhlíonadh, gan beann ar an treoir lena mbaineann, ní féidir leis an gCoimisiún na smachtbhannaí airgeadais a oiriúnú d’éifeachtaí ar leasanna poiblí agus príobháideacha a bhaineann le mainneachtain an oibleagáid a chomhlíonadh, dá bhforáiltear i bpointe 3.2.2 de Theachtaireacht 2023 (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 77).
61
Sa chás seo, is sárú thar a bheith tromchúiseach é mainneachtain an oibleagáid chun na forálacha reachtaíochta, rialúcháin agus riaracháin is gá a ghlacadh chun Treoir 2019/1937 a thrasuí a chomhlíonadh, ós rud é, mar a cuireadh in iúl i mír 56 den bhreithiúnas seo, go gcuidíonn forálacha na Treorach sin, a mhéid atá siad beartaithe chun cosaint a thabhairt do dhaoine a thuairiscíonn sáruithe ar dhlí an Aontais sna réimsí a chumhdaítear leis an Treoir sin, le cur i bhfeidhm aonfhoirmeach agus éifeachtach dhlí an Aontais a áirithiú (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 79).
62
Maidir leis na himthosca maolaitheacha ar a bhfuil Ard-Diúcacht Lucsamburg ag brath, ba cheart a thabhairt faoi deara, ar an gcéad dul síos, nach féidir le glacadh reachtaíochta lena gcumhdaítear raon feidhme a théann níos faide ná raon feidhme Threoir 2019/1937 difear a dhéanamh don mheasúnú ar thromchúis an tsáraithe, ós rud é gur rogha d’aon ghnó é ar thaobh an Bhallstáit a rinneadh, sa chás seo, chun dochair do thrasuí na Treorach sin laistigh den tréimhse éigeantach.
63
Ar an dara dul síos, a mhéid a mhaíonn Ard-Diúcacht Lucsamburg gur léirigh sí trédhearcacht agus luas ina comhar leis an gCoimisiún, ní mór a mheabhrú go bhfuil oibleagáid maidir le comhar dílis leis an gCoimisiún ar na Ballstáit, in aon chás faoi Airteagal 4(3) CAE, a chiallaíonn go bhfuil sé de cheangal ar gach Ballstát comhlíonadh an chúraim atá ar an gCoimisiún a éascú, i gcomhréir le hAirteagal 17 CAE, chun a áirithiú, mar chaomhnóir na gConarthaí, go gcuirfear dlí an Aontais i bhfeidhm faoi rialú na Cúirte. Dá réir sin, ní fhéadfar ach comhar leis an gCoimisiún arb é is príomhthréith dó céimeanna lena léirítear go bhfuil sé beartaithe na hoibleagáidí a eascraíonn as treoir a chomhlíonadh a luaithe is féidir, a chur san áireamh mar imthoisc mhaolaitheach i gcomhthéacs an mheasúnaithe ar thromchúis an tsáraithe (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 98 agus an cásdlí dá dtagraítear).
64
Sa chás seo, ní mór a mheas, nár léirigh Ard-Diúcacht Lucsamburg luas eiseamláireach trí 8 mí a thógáil ó dhul in éag na tréimhse 2 mhí a socraíodh, tar éis fógra a thabhairt ina leith, i dtuairim réasúnaithe an 15 Iúil 2022 agus thart ar 17 mí ó dhul in éag na tréimhse a leagtar síos in Airteagal 26(1) de Threoir 2019/1937 chun a hoibleagáidí faoin Treoir sin a chomhlíonadh.
65
Sa dara háit, i gcomhthéacs an mheasúnaithe ar fhad an tsáraithe, ní mór a mheabhrú, maidir le tús na tréimhse nach mór a chur san áireamh agus méid na cnapshuime á shocrú, nach é an dáta atá le cur san áireamh chun measúnú a dhéanamh ar fhad an tsáraithe atá i gceist dáta éaga na tréimhse a leagtar síos i dtuairim réasúnaithe an Choimisiúin, ach an dáta a rachaidh an tréimhse a leagtar síos leis an Treoir atá i gceist a thrasuí in éag (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 80 agus an cásdlí dá dtagraítear).
66
Tá comhthuiscint ann nár ghlac Ard-Diúcacht Lucsamburg, ar dhul in éag na tréimhse chun an Treoir a thrasuí a leagtar síos in Airteagal 26(1) de Threoir 2019/1937, eadhon an 17 Nollaig 2021, na forálacha reachtaíochta, rialúcháin agus riaracháin is gá chun trasuí na Treorach sin a áirithiú agus, dá bhrí sin, nár thug sí fógra don Choimisiún faoi na forálacha sin, atá contrártha leis an méid dá bhforáiltear in Airteagal 26(3) den Treoir sin. Leanann sé gur mhair an sárú atá i gceist, nár tháinig deireadh leis go dtí an 20 Bealtaine 2023, le teacht i bhfeidhm Dhlí an 16 Bealtaine 2023, beagnach bliain go leith.
67
Sa tríú háit, maidir le cumas an Bhallstáit atá i gceist íocaíocht a dhéanamh, is léir ó chásdlí na Cúirte, gan dochar don fhéidearthacht atá ag an gCoimisiún smachtbhannaí airgeadais a mholadh bunaithe ar roinnt critéar, d’fhonn, go háirithe, diall réasúnach a choinneáil idir na Ballstáit éagsúla, nach mór OTI an Stáit sin a chur san áireamh mar phríomhthoisc chun measúnú a dhéanamh ar a chumas íocaíochta agus chun smachtbhannaí atá díspreagthach agus comhréireach go leor a shocrú, d’fhonn cosc éifeachtach a chur ar sháruithe comhchosúla ar dhlí an Aontais amach anseo (breithiúnas an 25 Aibreán 2024, an Coimisiún v an Pholainn (an Treoir maidir le Sceithirí), C‑147/23, EU:C:2024:346, mír 81 agus an cásdlí dá dtagraítear).
68
I ndáil leis sin, dhearbhaigh an Chúirt go comhsheasmhach gur gá an fhorbairt is déanaí in OTI an Bhallstáit sin a chur san áireamh, amhail an fhorbairt a bhí ann tráth an scrúdaithe a rinne an Chúirt ar na fíorais (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 82 agus an cásdlí dá dtagraítear).
69
Sa chás seo, sainítear an fachtóir ‘n’, arb ionann é agus cumas an Bhallstáit lena mbaineann íocaíocht a dhéanamh i ndáil le cumas na mBallstát eile íocaíocht a dhéanamh, arna cur i bhfeidhm ag an gCoimisiún i gcomhréir le pointí 3.4 agus 4.2 de Theachtaireacht 2023, mar mheán ualaithe geoiméadrach d’OTI an Bhallstáit lena mbaineann i gcomparáid le meán OTInna na mBallstát, arb ionann é agus dhá thrian de ríomh an fhachtóra ‘n’, agus de dhaonra an Bhallstáit lena mbaineann i gcomparáid le meán dhaonra na mBallstát, arb ionann é agus aon trian de ríomh an fhachtóra ‘n’, mar is léir ón gcothromóid dá dtagraítear i mír 9 den bhreithiúnas seo. Tugann an Coimisiún údar leis an modh sin chun an fachtóir ‘n’ a ríomh tríd an gcuspóir diall réasúnach fhachtóirí ‘n’ na mBallstát a choinneáil, i gcomparáid le ríomh atá bunaithe ar OTI na mBallstát amháin agus tríd an gcuspóir cobhsaíocht áirithe a áirithiú agus an fachtóir ‘n’ á ríomh, ós rud é nach dócha go mbeidh éagsúlacht shuntasach sa daonra ar bhonn bliantúil (breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, mír 83 agus an cásdlí dá dtagraítear).
70
Chinn an Chúirt, áfach, nach féidir i gcinneadh maidir le cumas an Bhallstáit lena mbaineann íocaíocht a dhéanamh, critéar déimeagrafach i gcomhréir leis na rialacha mionsonraithe a leagtar síos i bpointí 3.4 agus 4.2 de Theachtaireacht 2023 a chur san áireamh sa mhodh chun an fachtóir ‘n’ a ríomh (féach, chuige sin, breithiúnas an 25 Aibreán 2024, an Coimisiún v an Pholainn(an Treoir maidir le Sceithirí), C‑147/23, EU:C:2024:346, míreanna 84 go 86).
71
Dá bhrí sin, i gcomhréir leis an gcásdlí dá dtagraítear i mír 67 den bhreithiúnas seo agus in éagmais critéar ábhartha, arna chur ar aghaidh ag an gCoimisiún chun ríomh cobhsaí a áirithiú agus diall réasúnach ó fhachtóirí ‘n’ na mBallstát a choinneáil ar bun, ní mór méid na cnapshuime a shocrú trí mheán OTI Ard-Diúcacht Lucsamburg le 3 bliana anuas a chur san áireamh.
72
I bhfianaise na mbreithnithe sin agus i bhfianaise na cumhachta a thugtar don Chúirt le hAirteagal 260(3) CFAE, lena bhforáiltear nach bhféadfaidh an Chúirt, a mhéid a bhaineann leis an gcnapshuim, méid a shocrú atá níos mó ná an méid a chuir an Coimisiún in iúl, ní mór a mheas go gceanglaítear, chun cosc éifeachtach a chur ar sháruithe comhchosúla amach anseo atá cosúil leis an méid a eascraíonn as sárú ar Airteagal 26(1) de Threoir 2019/1937 agus dochar a dhéanamh d’éifeachtacht iomlán dhlí an Aontais, méid na cnapshuime a shocrú ag EUR 375000.
Costais
73
Faoi Airteagal 138(1) de na Rialacha Nós Imeachta, ordófar don pháirtí caillteach na costais a íoc, má iarrtar iad i bpléadálacha an pháirtí a n‑éireoidh leis. Ós rud é go bhfuil iarratas déanta ag an gCoimisiún go n‑íocfaidh Ard-Diúcacht Lucsamburg as na costais agus nár éirigh léi sa chaingean seo, ní mór a ordú di a costais féin agus na costais arna dtabhú ag an gCoimisiún a íoc.
Ar na forais sin, dearbhaíonn agus rialaíonn an Chúirt (an Séú Dlísheomra) mar seo a leanas:
1.
Trí mhainneachtain, ar dhul in éag na tréimhse forordaithe a leagtar síos sa tuairim réasúnaithe ón gCoimisiún an 15 Iúil 2022, na forálacha reachtaíochta, rialúcháin agus riaracháin is gá a ghlacadh chun Treoir (AE) 2019/1937 ó Pharlaimint na hEorpa agus ón gComhairle an 23 Deireadh Fómhair 2019 maidir le cosaint daoine a thuairiscíonn sáruithe ar dhlí an Aontais a chomhlíonadh, agus, dá bhrí sin, trí mhainneachtain na forálacha sin a chur in iúl don Choimisiún, mhainnigh Ard-Diúcacht Lucsamburg na hoibleagáidí atá uirthi de bhun Airteagal 26(1) agus (3) den Treoir sin a chomhlíonadh.
2.
Ordaítear d’Ard-Diúcacht Lucsamburg cnapshuim de mhéid EUR 375000 a íoc leis an gCoimisiún Eorpach.
3.
Ordaítear d’Ard-Diúcacht Lucsamburg a costais féin agus na costais arna dtabhú ag an gCoimisiún Eorpach a íoc.
[Sínithe]
(
*1
)	Teanga an cháis: an Fhraincis.